La Llei orgànica 5/2002, de 19 de juny, de les qualificacions i de la formació professional, ordena un sistema integral de formació professional, qualificacions i acreditació que pugui respondre amb eficàcia i transparència a les demandes socials i econòmiques a través de les diverses modalitats formatives.
Amb aquest fi es crea el Sistema nacional de qualificacions i formació professional, en el marc del qual s'han d'orientar les accions formatives programades i desenvolupades en coordinació amb les polítiques actives d'ocupació i de foment de la lliure circulació dels treballadors.
La Llei esmentada defineix la formació professional com un conjunt d'accions formatives que capaciten per a l'exercici qualificat de les diferents professions, l'accés a l'ocupació i la participació activa en la vida social, cultural i econòmica, i inclou els ensenyaments propis de la formació professional inicial, les accions d'inserció i reinserció laboral dels treballadors, així com les accions orientades a la formació contínua a les empreses, que permetin l'adquisició i actualització permanent de les competències professionals.
La Llei estableix, com un dels fins del Sistema nacional de qualificacions i formació professional, promoure una oferta formativa de qualitat, actualitzada i adequada a qui es destina, d'acord amb les necessitats de qualificació del mercat laboral i les expectatives personals de promoció professional.
Així mateix, estableix que l'Administració General de l'Estat, de conformitat amb el que disposa l'article 149.
30a i 7a de la Constitució espanyola i amb la consulta prèvia al Consell General de la Formació Professional, ha de determinar els títols de formació professional i els certificats de professionalitat que constituiran les ofertes de formació professional esmentades al Catàleg nacional de qualificacions professionals, creat per la mateixa Llei, amb continguts que les administracions educatives poden ampliar en l'àmbit de les seves competències.
La Llei orgànica 2/2006, de 3 de maig, d'educació, disposa que el Govern, amb la consulta prèvia a les comunitats autònomes, ha d'establir les titulacions corresponents als estudis de formació professional, així com els aspectes bàsics del currículum de cadascuna.
Aquesta llei regula la formació professional del sistema educatiu i la defineix com un conjunt de cicles formatius de grau mitjà i de grau superior, que tenen com a finalitat preparar els alumnes per a l'activitat en un camp professional i facilitar-los l'adaptació a les modificacions laborals que es puguin produir en la seva vida, així com contribuir al seu desenvolupament personal i a l'exercici de la ciutadania democràtica.
La llei introdueix una flexibilitat més gran en l'accés, així com en les relacions entre els diferents subsistemes de la formació professional, alhora que fomenta i impulsa l'aprenentatge al llarg de la vida, per proporcionar als joves una educació completa, que abraci les competències i els coneixements bàsics necessaris en la societat actual, i estimuli el desig de seguir aprenent i la capacitat d'aprendre per si mateixos.
A més, ofereix possibilitats a les persones joves i adultes de combinar l'estudi i la formació amb l'activitat laboral o amb altes activitats.
El Reial decret 1128/2003, de 5 de setembre, pel qual es regula el Catàleg nacional de qualificacions professionals, dictat en desplegament de la Llei orgànica 5/2002, de les qualificacions i de la formació professional, modificat pel Reial decret 1416/2005, de 25 de novembre, defineix l'estructura i el contingut del Catàleg i dels seus components: qualificacions, unitats de competència i mòduls formatius associats del Catàleg modular de formació professional.
Així mateix, estableix els procediments bàsics per a l'elaboració i l'actualització d'aquests dos catàlegs i garanteix la flexibilitat necessària per a l'elaboració dels corresponents títols de formació professional, competència de l'Administració educativa, i certificats de professionalitat, competència de l'Administració laboral.
El marc normatiu descrit fa necessària una nova regulació de l'ordenació de la formació professional del sistema educatiu, amb la finalitat que les noves titulacions i els ensenyaments que hi condueixen responguin a les necessitats de la societat del coneixement, basada en la competitivitat, l'ocupabilitat, la mobilitat laboral, i en el foment de la cohesió i la inserció social, adaptant-se als interessos i capacitats de les persones.
Es tracta de proporcionar a les persones la formació requerida pel sistema productiu i d'acostar els títols de formació professional a la realitat del mercat laboral.
Els títols de formació professional han de respondre als perfils professionals demanats per les necessitats del sistema productiu.
Els perfils esmentats estan determinats per la competència general, les competències professionals, personals i socials i per la relació de les qualificacions i les unitats de competència del Catàleg nacional de qualificacions professionals incloses en el títol.
Aquest Reial decret estableix l'estructura dels nous títols de formació professional, que té com a base el Catàleg nacional de qualificacions professionals, les directrius fixades per la Unió Europea i altres aspectes d'interès social.
Els títols de formació professional s'ordenen en famílies professionals, i els ensenyaments conduents a obtenir-los s'organitzen en cicles formatius, en mòduls professionals associats a unitats de competència del Catàleg nacional de qualificacions professionals i en mòduls professionals no associats a les unitats esmentades.
Així mateix, en els mòduls professionals, s'hi han d'incorporar les àrees prioritàries esmentades a l'addicional tercera de la Llei orgànica 5/2002, de 19 de juny, de les qualificacions i de la formació professional, relatives a tecnologies de la informació i la comunicació, idiomes dels països de la Unió Europea, treball en equip, prevenció de riscos laborals i altres que es prevegin dins de les directrius marcades per la Unió Europea; a més, aquests ensenyaments han d'incloure les competències bàsiques a què es refereix l'article 6.1 de la Llei orgànica 2/2006, de 3 de maig, d'educació, i que formen part del currículum.
L'oferta, l'accés, l'admissió i la matrícula s'estableixen amb una flexibilitat més gran, amb la finalitat que els ensenyaments conduents als títols de tècnic i de tècnic superior permetin la configuració de vies formatives adaptades a les necessitats i interessos personals, i el trànsit de la formació al treball i viceversa.
Aquest Reial decret també pretén oferir a les persones adultes la possibilitat de millorar la qualificació professional, combinant les variables de treball, responsabilitats personals i la formació permanent al llarg de la seva vida.
Amb aquest fi, regula les proves per a l'obtenció dels títols de formació professional de tècnic i tècnic superior i estableix les seves condicions bàsiques.
També es regulen els ensenyaments de formació professional a distància, per tal que aquests es puguin oferir a les persones joves i adultes responent a les seves capacitats, necessitats i interessos.
D'altra banda, la present norma dedica un capítol a la informació i orientació professional, que té un paper clau en la formació professional del sistema educatiu, i determina els fins i l'organització dels serveis i recursos.
Així mateix, dedica un altre capítol al sistema de convalidacions, exempcions i la correspondència amb l'experiència laboral, i estableix connexions entre els diferents tipus d'ensenyaments, facilita el pas dels uns als altres i permet la configuració de vies formatives adaptades a les necessitats i els interessos personals.
Finalment, aquest Reial decret desplega en l'àmbit de la formació professional les previsions que conté la Llei 51/2003, de 2 de desembre, d'igualtat d'oportunitats, nodiscriminació i accessibilitat universal de les persones amb discapacitat.
En el procés d'elaboració d'aquest Reial decret han estat consultades les comunitats autònomes i han emès informe el Consell General de la Formació Professional, el Consell Escolar de l'Estat, el Ministeri d'Administracions Públiques i el Consell Nacional de la Discapacitat.
En virtut d'això, a proposta de la ministra d'Educació i Ciència, d'acord amb el Consell d'Estat i amb la deliberació prèvia del Consell de Ministres en la reunió del dia 15 de desembre de 2006,
La formació professional en el sistema educatiu es defineix com el conjunt d'accions formatives que capaciten per a l'exercici qualificat de les diverses professions, l'accés a la feina i la participació activa en la vida social, cultural i econòmica.
La formació professional en el sistema educatiu té per finalitat preparar els alumnes per a l'activitat en un camp professional i facilitar-los l'adaptació a les modificacions laborals que es poden produir al llarg de la seva vida, així com contribuir al seu desenvolupament personal, a l'exercici d'una ciutadania democràtica i a l'aprenentatge permanent.
D'acord amb la Llei orgànica 5/2002, de 19 de juny, de les qualificacions i de la formació professional, i amb els objectius de la formació professional que estableix l'article 40 de la Llei orgànica 2/2006, de 3 de maig, d'educació, aquests ensenyaments tenen per objecte aconseguir que els alumnes adquireixin les capacitats que els permetin:
a ) Desenvolupar la competència general corresponent a la qualificació o qualificacions objecte dels estudis realitzats.
b ) Comprendre l'organització i característiques del sector productiu corresponent, així com els mecanismes d'inserció professional; conèixer la legislació laboral i els drets i obligacions que deriven de les relacions laborals.
c ) Aprendre per si mateixos i treballar en equip, així com formar-se en la prevenció de conflictes i en la resolució pacífica d'aquests en tots els àmbits de la vida personal, familiar i social.
d ) Treballar en condicions de seguretat i salut, així com prevenir els possibles riscos derivats de la feina.
e ) Desenvolupar una identitat professional motivadora de futurs aprenentatges i adaptacions a l'evolució dels processos productius i al canvi social.
f ) Afermar l'esperit emprenedor per a l'exercici d'activitats i iniciatives professionals.
g ) Aconseguir les competències relacionades amb les àrees prioritàries esmentades a la Llei orgànica 5/2002, de 19 de juny, de les qualificacions i de la formació professional.
h ) Fer realitat la formació al llarg de la vida i utilitzar les oportunitats d'aprenentatge a través de les diferents vies formatives per mantenir-se actualitzat en els diferents àmbits: social, personal, cultural i laboral, d'acord amb les seves expectatives, necessitats i interessos.
Així mateix, la formació professional ha de fomentar la igualtat efectiva d'oportunitats entre homes i dones per accedir a una formació que permeti tot tipus d'opcions professionals i l'exercici d'aquestes.
Els títols de la formació professional en el sistema educatiu són el de tècnic i el de tècnic superior, de conformitat amb el que disposa l'article 44 de la Llei orgànica 2/2006, de 3 de maig, d'educació.
Els títols són un instrument per acreditar les qualificacions i competències pròpies de cadascun d'ells i assegurar un nivell de formació, incloent competències professionals, personals i socials per afavorir la competitivitat, l'ocupabilitat i la cohesió social.
Els títols de tècnic i tècnic superior queden agrupats inicialment en les vint-i-sis famílies professionals que estableix l'annex I del Reial decret 1128/2003, de 5 de setembre, pel qual es regula el Catàleg nacional de qualificacions professionals modificat pel Reial decret 1416/2005, de 25 de novembre.
Els ensenyaments conduents als títols de tècnic i tècnic superior s'ordenen en cicles formatius de grau mitjà i de grau superior, respectivament.
Els títols de formació professional s'han d'ajustar als principis següents:
a ) Els títols han de respondre a les necessitats demanades pel sistema productiu i als valors personals i socials per exercir una ciutadania democràtica.
b ) El perfil professional ha de quedar determinat per les qualificacions i, si s'escau, unitats de competència del Catàleg nacional de qualificacions professionals que s'hi incloguin.
c ) La polivalència i l'especialització dels títols han de mantenir un equilibri que ha d'estar determinat per les característiques de la família professional.
La polivalència permet augmentar l'ocupabilitat i les possibilitats d'adaptació als canvis organitzatius i tecnològics.
L'especialització ha d'afavorir la productivitat, la competitivitat i la innovació.
d ) S'han d'incorporar les àrees prioritàries previstes a la disposició addicional tercera de la Llei orgànica 5/2002, de 19 de juny, de les qualificacions i de la formació professional, les competències bàsiques i altres competències de caràcter personal i social, que contribueixin al desenvolupament i a l'exercici de la ciutadania democràtica i que capacitin per a l'exercici qualificat de les activitats professionals.
S'han d'incorporar en mòduls professionals independents o transversalment en altres mòduls professionals en funció de la família professional o el cicle formatiu de què es tracti.
e ) Els cicles formatius han de preveure la transversalitat dels coneixements i capacitats per facilitar la mobilitat formativa i professional en la família professional, entre famílies professionals i entre d'altres formacions.
f ) El disseny dels cicles formatius ha de permetre la integració de les diferents ofertes formatives i la capitalització de la formació adquirida a través de l'experiència laboral o de vies no formals de formació acreditada pel procediment que s'estableixi en compliment del que disposa l'article 8.3 de la Llei orgànica 5/2002, de 19 de juny, de les qualificacions i de la formació professional.
Els títols de tècnic i de tècnic superior formen el Catàleg de títols de la formació professional del sistema educatiu, que ha de respondre a la necessitat de competències professionals requerides pels sectors productius i al desenvolupament econòmic a nivell nacional, regional, local i europeu, així com a la demanda de la societat i als interessos i expectatives dels ciutadans.
Les normes que el Govern dicti per regular els respectius títols de formació professional han d'especificar en cada cas:
b ) Perfil professional del títol:
Relació de qualificacions i, si s'escau, unitats de competència del Catàleg nacional de qualificacions professionals incloses en el títol.
e ) Ensenyaments del cicle formatiu:
f ) La correspondència dels mòduls professionals amb les unitats de competència per a la seva acreditació, convalidació o exempció.
g ) Els paràmetres bàsics de context formatiu per a cada mòdul professional.
S'han de concretar: els espais i equipaments mínims necessaris prenent com a referent un determinat nombre d'estudiants i les titulacions i especialitats del professorat, i les seves equivalències als efectes de docència.
h ) Modalitats i matèries de batxillerat que faciliten la connexió amb el cicle formatiu de grau superior.
i ) Convalidacions, exempcions i equivalències.
j ) Relació amb certificats de professionalitat.
k ) Informació sobre els requisits necessaris segons la legislació vigent, si s'escau, per a l'exercici professional.
l ) Accés a estudis universitaris des dels cicles formatius de grau superior.
Els elements que defineixen el perfil del títol són:
Descriu les funcions professionals més significatives del títol, prenent com a referent el conjunt de qualificacions i, si s'escau, unitats de competència incloses en el títol.
b ) Les competències professionals, personals i socials.
Descriuen el conjunt de capacitats i coneixements que permeten respondre als requeriments del sector productiu, augmentar l'ocupabilitat i afavorir la cohesió social.
c ) Les qualificacions i, si s'escau, les unitats de competència del Catàleg nacional de qualificacions professionals incloses en el títol.
Cada títol inclou, almenys, una qualificació professional completa.
Aquest conjunt d'unitats de competència ha de possibilitar una inserció laboral immediata i una projecció professional futura.
Els ensenyaments conduents a l'obtenció dels títols de tècnic i de tècnic superior s'ordenen en cicles formatius de formació professional de grau mitjà i de grau superior, respectivament.
Els ensenyaments de formació professional de grau mitjà formen part de l'educació secundària postobligatòria i els de formació professional de grau superior formen part de l'educació superior.
Els cicles formatius s'organitzen en mòduls professionals de durada variable.
Els ensenyaments dels cicles formatius de grau mitjà i de grau superior inclouen, per a cada cicle formatiu, els objectius generals i els mòduls professionals que l'integren.
La superació d'un cicle formatiu requereix l'avaluació positiva en tots els mòduls professionals que el componen.
Els mòduls professionals estan constituïts per àrees de coneixement teoricopràctiques, en funció de les competències professionals, que inclouen les definides en les unitats de competència, les competències socials i les personals que es pretenguin aconseguir.
Aquests mòduls professionals, segons la seva naturalesa, estan associats o no a unitats de competència del Catàleg nacional de qualificacions professionals.
Amb la finalitat de promoure la formació al llarg de la vida, les administracions educatives poden organitzar la impartició dels mòduls professionals en unitats formatives de menys durada.
Aquestes unitats poden ser certificables.
La certificació té validesa en l'àmbit de l'Administració educativa corresponent.
La superació de totes les unitats formatives dóna dret a la certificació del mòdul professional.
La formació relacionada amb les àrees prioritàries, d'acord amb el que estableix la disposició addicional tercera de la Llei orgànica 5/2002, de 19 de juny, de les qualificacions i de la formació professional, i amb el desenvolupament i aprofundiment de les competències bàsiques establertes en les recomanacions de la Comissió Europea, s'incorpora als diferents mòduls professionals.
En els cicles formatius el perfil professional dels quals ho exigeixi, s'incorpora en mòduls professionals específics la formació relativa a tecnologies de la informació i comunicació, idiomes i la prevenció dels riscos laborals.
En els altres cicles formatius aquesta formació s'incorpora de forma transversal en els mòduls professionals que formen el títol, sense perjudici d'altres solucions que les administracions educatives puguin habilitar respecte dels idiomes.
En compliment del que disposa l'article 42.2 de la Llei orgànica 2/2006, de 3 de maig, d'educació, el currículum dels cicles formatius inclou un mòdul de formació en centres de treball que no té caràcter laboral i del qual poden quedar exempts els qui acreditin una experiència laboral relacionada amb els estudis professionals respectius.
El mòdul professional de formació en centres de treball té les finalitats següents:
a ) Completar l'adquisició de competències professionals pròpies de cada títol obtingudes al centre educatiu.
b ) Adquirir una identitat i maduresa professional motivadores per a l'aprenentatge al llarg de la vida i per a les adaptacions als canvis de les necessitats de qualificació.
c ) Completar coneixements relacionats amb la producció, la comercialització, la gestió econòmica i el sistema de relacions sociolaborals de les empreses, amb la finalitat de facilitar la inserció laboral.
d ) Avaluar els aspectes més rellevants de la professionalitat obtinguda per l'alumne al centre educatiu i acreditar els aspectes requerits a la feina que no es poden verificar perquè exigeixen situacions reals de treball.
Amb caràcter general, el mòdul professional de formació en centres de treball s'ha de cursar una vegada otinguda l'avaluació positiva en tots els mòduls professionals realitzats al centre educatiu.
No obstant això, i en funció del tipus d'oferta, de les característiques pròpies de cada cicle formatiu i de la disponibilitat de llocs formatius en les empreses, les administracions educatives poden determinar una altra temporalitat per a aquest mòdul.
En qualsevol cas, els reials decrets que estableixin els títols de formació professional han de determinar els mòduls professionals que almenys s'han d'haver superat per realitzar el mòdul de formació en centres de treball.
Els cicles formatius de grau superior incorporen un mòdul professional de projecte, que s'ha de definir d'acord amb les característiques de l'activitat laboral de l'àmbit del cicle formatiu i amb aspectes relatius a l'exercici professional i a la gestió empresarial.
El mòdul té per objecte la integració de les diverses capacitats i coneixements del currículum del cicle formatiu.
Aquesta integració es concreta en un projecte que ha de preveure les variables tecnològiques i organitzatives relacionades amb el títol.
El mòdul professional de projecte es realitza durant l'últim període del cicle formatiu i s'avalua una vegada cursat el mòdul professional de centres de treball, per tal de possibilitar que s'hi incorporin les competències adquirides en el període de pràctiques en una empresa.
S'organitza sobre la base de la tutorització individual i col·lectiva i l'atribució docent va a càrrec del professorat que imparteix docència en el cicle formatiu.
La superació del mòdul professional de projecte és necessària per a l'obtenció del títol.
Tots els cicles formatius inclouen formació dirigida a conèixer les oportunitats d'aprenentatge, les oportunitats d'ocupació, la creació i gestió d'empreses i l'autoocupació, l'organització del treball i les relacions a l'empresa, a conèixer la legislació laboral bàsica, la relativa a la igualtat d'oportunitats i no-discriminació de les persones amb discapacitat, així com els drets i deures que deriven de les relacions laborals, per facilitar l'accés a la feina o la reinserció laboral.
Aquesta formació s'incorpora en un o diversos mòduls professionals específics, sense perjudici del seu tractament transversal, segons ho exigeixi el perfil professional.
Els continguts d'aquests mòduls professionals estan enfocats a les característiques pròpies de cada família professional o del sector o sectors productius.
Els mòduls professionals inclouen les especificacions de la formació que recullen els mòduls formatius corresponents del Catàleg nacional de qualificacions professionals relacionades amb les competències professionals que es pretenen desenvolupar a través del mòdul professional.
La norma per la qual s'estableix un títol de formació professional ha d'especificar per a cada mòdul professional:
b ) Els objectius expressats en resultats d'aprenentatge.
f ) Durada en hores del mòdul professional en la modalitat presencial i l'equivalència en crèdits en els cicles formatius de grau superior per facilitar la convalidació amb estudis universitaris.
g ) Condicions mínimes d'espais, equipaments i professorat.
L'avaluació de l'aprenentatge de l'alumnat dels cicles formatius es realitza per mòduls professionals d'acord amb el que disposa l'article 43 de la Llei orgànica 2/2006, de 3 de maig, d'educació.
Els processos d'avaluació s'han d'adequar a les adaptacions metodològiques de les quals hagi pogut ser objecte l'alumnat amb discapacitat i s'ha de garantir que puguin accedir a les proves d'avaluació.
En tot cas, l'avaluació es realitza prenent com a referència els objectius i els criteris d'avaluació de cadascun dels mòduls professionals i els objectius generals del cicle formatiu.
En l'avaluació del mòdul professional de formació en centres de treball, hi ha de col·laborar, amb el tutor del centre educatiu, el tutor de l'empresa designat pel centre de treball corresponent per al període d'estada de l'alumne.
El mòdul professional esmentat es qualifica d'apte o no apte.
En règim presencial, cada mòdul professional pot ser objecte d'avaluació en quatre convocatòries, excepte el de formació en centres de treball, que ho és en dues.
Amb caràcter excepcional, les administracions educatives poden establir convocatòries extraordinàries per a les persones que hagin esgotat les quatre convocatòries per motius de malaltia o discapacitat o altres que condicionin o impedeixin el desenvolupament ordinari dels estudis.
La qualificació dels mòduls professionals és numèrica, entre una i deu, sense decimals.
La nota final del cicle formatiu és la mitjana aritmètica expressada amb dos decimals.
Les administracions educatives han d'establir les condicions de renúncia a la convocatòria i matrícula de tots o d'alguns mòduls professionals.
La renúncia a la convocatòria s'ha de reflectir en els documents d'avaluació amb l'expressió de renúncia.
Els certificats acadèmics s'expedeixen en impresos oficials normalitzats, prèvia sol·licitud de la persona interessada.
Aquests certificats han d'expressar les qualificacions obtingudes per l'alumne, tant positives com negatives, amb expressió de la convocatòria concreta (ordinària o extraordinària) i el curs acadèmic, fins a la data d'emissió de la certificació.
Els que no superin en la seva totalitat els ensenyaments de cadascun dels cicles formatius reben un certificat acadèmic dels mòduls professionals superats que té, a més dels efectes acadèmics, efectes d'acreditació parcial acumulable de les competències professionals adquirides en relació amb el Sistema nacional de qualificacions i formació professional.
Els títols de tècnic i tècnic superior tenen caràcter oficial i validesa acadèmica i professional en tot el territori nacional.
Acrediten les qualificacions professionals, les unitats de competència incloses en el títol i la formació que contenen, i tenen els efectes establerts en la legislació vigent, sense que això constitueixi regulació de l'exercici professional.
La superació d'un cicle formatiu de grau mitjà dóna dret a l'obtenció del títol de tècnic que correspongui.
La superació d'un cicle formatiu de grau superior dóna dret a l'obtenció del títol de tècnic superior corresponent.
El títol de tècnic permet l'accés a qualsevol de les modalitats de batxillerat.
El títol de tècnic superior dóna dret a l'accés directe als estudis universitaris que es determinin, tenint en compte els estudis de formació professional cursats, d'acord amb la normativa vigent sobre els procediments d'accés a la universitat.
El registre i l'expedició dels títols de tècnic i tècnic superior es fa d'acord amb la normativa estatal bàsica sobre expedició de títols acadèmics i professionals.
D'acord amb el que estableix l'article 39.4 de la Llei orgànica 2/2006, de 3 de maig, d'educació, el currículum dels ensenyaments de formació professional s'ha d'ajustar a les exigències derivades del Sistema nacional de qualificacions i formació professional i al que estableix el seu article 6.3.
Les administracions educatives han d'establir els currículums corresponents respectant el que disposen el present Reial decret i les normes que regulin els títols respectius.
D'acord amb el que estableix l'article 10.2 de la Llei orgànica 5/2002, de 19 de juny, de les qualificacions i de la formació professional, les administracions educatives, en l'àmbit de les seves competències, poden ampliar els continguts dels corresponents títols de formació professional.
L'ampliació i contextualització dels continguts s'ha de referir a les qualificacions i unitats de competència del Catàleg nacional de qualificacions professionals incloses en el títol, així com de la formació no associada a l'esmentat Catàleg, respectant el perfil professional d'aquest.
Les administracions educatives han de tenir en compte, en establir el currículum de cada cicle formatiu, la realitat socioeconòmica del territori de la seva competència, així com les perspectives de desenvolupament econòmic i social, amb la finalitat que els ensenyaments responguin en tot moment a les necessitats de qualificació dels sectors socioproductius del seu entorn, sense cap perjudici a la mobilitat de l'alumnat.
Les administracions educatives, amb la finalitat de facilitar a l'alumnat l'adquisició de les competències del títol corresponent, en el marc de les seves competències, han de promoure l'autonomia pedagògica organitzativa i de gestió dels centres que imparteixin formació professional, fomentar el treball en equip del professorat i el desenvolupament de plans de formació, recerca i innovació en el seu àmbit docent i les actuacions que afavoreixin la millora contínua dels processos formatius.
Els centres de formació professional han de desenvolupar els currículums establerts per l'Administració educativa corresponent d'acord amb les característiques i expectatives de l'alumnat, amb especial atenció a les necessitats de les persones que presentin una discapacitat, i les possibilitats formatives de l'entorn, especialment en el mòdul professional de formació en centres de treball.
La metodologia didàctica dels ensenyaments de formació professional ha d'integrar els aspectes científics, tecnològics i organitzatius que en cada cas corresponguin, amb la finalitat que l'alumnat adquireixi una visió global dels processos productius propis de l'activitat professional corresponent.
Els títols de formació professional es poden obtenir a través de les diferents ofertes d'ensenyaments que preveu aquest Reial decret, o bé mitjançant la superació de les proves organitzades per a la seva obtenció directa.
Així mateix, per obtenir els títols s'ha de tenir en compte el que estableix l'article 8.3 de la Llei orgànica 5/2002, de 19 de juny, de les qualificacions i de la formació professional.
L'oferta d'aquests ensenyaments es pot flexibilitzar per permetre, a les persones i principalment als adults, la possibilitat de combinar l'estudi i la formació amb l'activitat laboral o amb altres activitats, i respondre així a les necessitats i interessos personals.
Per a això, aquests ensenyaments es poden oferir de forma completa o parcial, i així mateix, en tots dos casos i en els mòduls professionals que sigui possible, es poden desenvolupar en règims d'ensenyament presencial o a distància.
Les administracions educatives, en l'àmbit de les seves competències, han d'establir les mesures necessàries per a l'organització de l'oferta.
L'accés directe a la formació professional de grau mitjà exigeix estar en possessió del títol de graduat en educació secundària obligatòria i del títol de batxiller per a l'accés als cicles formatius de grau superior d'acord amb el que preveu l'article 41.1 de la Llei orgànica 2/2006, de 3 de maig, d'educació.
També s'hi pot accedir mitjançant una prova d'acord amb el que disposa l'article 41.2 de la Llei orgànica esmentada.
Els qui tinguin superada la prova d'accés a la universitat per a més grans de 25 anys queden exempts de la realització de la prova que preveu l'apartat anterior.
La prova d'accés als cicles formatius de grau mitjà ha d'acreditar que l'alumne té els coneixements i les habilitats suficients per cursar amb aprofitament els ensenyaments respectius.
Per accedir per aquesta via als cicles formatius de grau mitjà es requereix tenir com a mínim disset anys complerts l'any de realització de la prova.
Les administracions educatives, d'acord amb el que estableix l'article 41.4 de la Llei orgànica 2/2006, de 3 de maig, d'educació, han de regular l'exempció de la part de la prova que escaigui, per als qui hagin superat els mòduls obligatoris d'un programa de qualificació professional inicial, estiguin en possessió d'un certificat de professionalitat o acreditin una determinada qualificació o experiència laboral d'almenys l'equivalent a un any amb jornada completa en el camp professional relacionat amb els estudis que vulguin cursar.
La prova d'accés a la formació professional de grau superior ha d'acreditar que l'alumne té la maduresa en relació amb els objectius de batxillerat i les seves capacitats referents al camp professional de què es tracti.
Per accedir per aquesta via als cicles formatius de grau superior es requereix tenir dinou anys, complerts l'any de realització de la prova, o divuit anys per als qui acreditin que tenen un títol de tècnic relacionat amb aquell al qual volen accedir.
Aquesta prova consta d'una part comuna i una part específica.
La part comuna té com a objectiu apreciar la maduresa i idoneïtat dels candidats per seguir amb èxit els estudis de formació professional de grau superior, així com la seva capacitat de raonament i d'expressió escrita.
Ha de versar sobre les matèries més instrumentals del batxillerat.
La part específica té com a objectiu valorar les capacitats de base referents al camp professional de què es tracti.
Ha de versar sobre els coneixements bàsics de les matèries de batxillerat a què es refereix l'article 6.h) d'aquest Reial decret.
Les administracions educatives, d'acord amb el que estableix l'article 41.4 de la Llei orgànica 2/2006, de 3 de maig, d'educació, han de regular l'exempció de la part de la prova que escaigui, per als qui hagin superat un cicle formatiu de grau mitjà, tinguin un certificat de professionalitat relacionat amb el cicle formatiu que pretenen cursar o acreditin una determinada qualificació o experiència laboral d'almenys l'equivalent a un any amb jornada completa en el camp professional relacionat amb els estudis que vulguin cursar.
Les administracions educatives han de convocar, almenys un cop l'any, les proves d'accés als cicles formatius de grau mitjà i de grau superior d'acord amb el que disposa aquest Reial decret.
La prova d'accés a cicles formatius de grau mitjà i de grau superior es qualifica numèricament entre zero i deu per a cada una de les parts.
La nota final de la prova es calcula sempre que s'obtingui almenys una puntuació de quatre en cadascuna de les parts i és la mitjana aritmètica d'aquestes, expressada amb dos decimals; és positiva la qualificació de cinc punts o superior.
Per a les persones que hagin realitzat el curs de preparació de la prova d'accés que preveu l'article 41.5 de la Llei orgànica 2/2006, de 3 de maig, d'educació, en el càlcul de la nota final s'ha d'afegir a la mitjana aritmètica indicada en el punt anterior la puntuació resultant de multiplicar pel coeficient 0,15 la qualificació obtinguda en el curs esmentat.
Les proves d'accés a cicles formatius de grau mitjà i de grau superior tenen validesa en tot el territori nacional.
En els cicles formatius de grau superior, l'accés a cadascun d'aquests mitjançant una prova queda determinat d'acord amb la part específica de la prova.
El procés d'admissió per cursar els ensenyaments de formació professional en centres públics i privats concertats s'ha de fer segons el que disposa l'article 84 de la Llei orgànica 2/2006, de 3 de maig, d'educació.
D'acord amb el que estableix l'article 85.2 de la LOE, quan no hi hagi places suficients al centre sol·licitat, s'ha de tenir en compte la nota mitjana de l'expedient acadèmic de la titulació que els dóna accés o la nota final de les proves que preveuen els articles 22 i 24 d'aquest Reial decret, respectivament.
Als efectes del que preveu el paràgraf anterior, i per als cicles de grau superior, la valoració de l'expedient es refereix a les modalitats i matèries vinculades per a cada títol en desplegament de l'article 6. h d'aquest Reial decret.
Les administracions educatives han d'establir, per a l'àmbit de les seves competències, el percentatge de places que es reserven per als qui accedeixin als ensenyaments de formació professional de grau mitjà o de grau superior mitjançant la prova que estableix l'article 41.2 de la Llei orgànica 2/2006, de 3 de maig, d'educació.
La matrícula en els cicles formatius de grau mitjà i superior està determinada per l'oferta dels esmentats ensenyaments.
En tot cas, la matrícula s'ha de realitzar a cadascun dels cursos acadèmics, o per mòduls professionals en cas de matrícula parcial.
Per tal de garantir el dret a la mobilitat dels alumnes, l'ordenació acadèmica dels cicles formatius a les comunitats autònomes ha de permetre la matriculació en règim presencial o a distància dels alumnes que hagin superat algun mòdul professional en una altra comunitat autònoma i no hagin esgotat el nombre de convocatòries establert.
Per a això, aquests alumnes poden realitzar matrícula parcial en els mòduls professionals que tinguin pendents.
D'acord amb els objectius i principis que preveu l'article 66 de la Llei orgànica 2/2006, de 3 de maig, d'educació, els ensenyaments de formació professional per a les persones adultes han d'oferir als qui siguin més grans de divuit anys i als qui siguin més grans de setze anys i compleixin les condicions que estableix l'article 67.1 de la Llei esmentada la possibilitat de millorar la seva qualificació professional, adquirir una preparació per a l'exercici d'altres professions, així com dotar-los dels recursos necessaris per adquirir i afermar els objectius referits a l'article 3 d'aquest Reial decret, i incrementar així la seva participació activa en la vida social, cultural, política i econòmica de la societat.
Els ensenyaments de formació professional per a les persones adultes s'han d'organitzar amb una metodologia flexible i oberta, basada en l'autoaprenentatge, i mitjançant una oferta adaptada a les seves condicions, capacitats, necessitats i interessos personals que els permeti la conciliació de l'aprenentatge amb altres activitats i responsabilitats.
En aquests ensenyaments s'ha de prestar una atenció adequada, en condicions d'accessibilitat i amb els recursos de suport necessaris, en cada cas, a les persones amb discapacitat.
Amb la finalitat de facilitar la formació permanent, la integració social i la inclusió de les persones o grups desafavorits al mercat de treball, les administracions educatives poden oferir formació en règim presencial o a distància de mòduls professionals inclosos en títols i associats a unitats de competència del Catàleg nacional de qualificacions professionals.
Aquesta formació es pot capitalitzar per a l'obtenció d'un títol de formació professional o certificat de professionalitat.
Per obtenir-los és necessari acreditar els requisits d'accés.
En els centres integrats, la programació d'aquesta oferta modular associada a unitats de competència incloses en títols de formació professional i certificats de professionalitat ha de ser la mateixa.
Les administracions educatives han d'organitzar periòdicament les proves establertes a l'article 9.4 de la Llei orgànica 2/2006, de 3 de maig, d'educació, per a l'obtenció del títol de tècnic i de tècnic superior, d'acord amb les condicions bàsiques que estableix aquest Reial decret.
Les proves s'han de convocar almenys un cop l'any.
En la convocatòria s'han de determinar els centres docents públics designats per a aquestes proves, els cicles formatius per als quals es realitzen les proves, el període de matriculació i les dates de realització.
L'avaluació es fa per mòduls professionals i els continguts de les proves s'han de referir als currículums dels cicles formatius vigents.
Sense perjudici d'això, l'acreditació de competències professionals adquirides a través de l'experiència laboral o de vies no formals de formació s'ha d'obtenir mitjançant el procediment que s'estableixi en desplegament de l'article 8.3 de la Llei 5/2002, de 19 de juny, de les qualificacions i de la formació professional.
Aquesta acreditació ha de permetre la convalidació dels mòduls professionals associats a les unitats de competència que constitueixin el títol que es vol obtenir.
Per presentar-se a les proves d'obtenció directa dels títols, es requereix tenir divuit anys per als títols de tècnic i vint anys per als de tècnic superior o dinou anys per als qui estiguin en possessió del títol de tècnic.
Tenir les titulacions acadèmiques a què es refereix l'article 21 d'aquest Reial decret.
Les persones que hagin cursat l'oferta a què es refereix l'article 34 d'aquest Reial decret, en règim presencial o a distància, es poden presentar a aquestes proves per superar els mòduls professionals que tinguin pendents.
Els centres autoritzats per impartir ensenyaments de formació professional a distància han de comptar amb l'autorització prèvia per impartir els ensenyaments esmentats en règim presencial.
Les activitats presencials de tutoria i avaluació s'han de realitzar dins dels centres.
Els centres públics de les administracions educatives que imparteixin exclusivament formació a distància queden exceptuats del que disposa l'apartat anterior.
La norma que reguli cada títol ha de determinar els mòduls professionals que poden ser oferts a distància.
Els qui vulguin accedir als ensenyaments de formació professional en règim d'educació a distància han d'acreditar que compleixen els requisits acadèmics d'accés a la formació professional de grau mitjà i de grau superior, d'acord amb el que disposa l'article 21 d'aquest Reial decret.
Durant un mateix curs acadèmic, un alumne no pot estar matriculat en el mateix mòdul professional a distància i en règim presencial així com en les proves per obtenir-lo.
L'avaluació final per a cada un dels mòduls professionals exigeix la superació de proves presencials i s'ha d'harmonitzar amb processos d'avaluació contínua.
El nombre màxim de convocatòries és l'establert per al règim presencial.
Les administracions educatives, en l'àmbit de les seves competències, han d'adoptar les mesures necessàries i dictar les instruccions que calguin als centres per a la posada en marxa i funcionament de l'educació a distància en els ensenyaments de formació professional, amb la finalitat que puguin disposar dels espais, equipaments, recursos i professorat que garanteixin la qualitat d'aquests ensenyaments.
Així mateix, han de disposar dels materials curriculars adequats i adaptar-se al que disposa la disposició addicional quarta de la Llei orgànica 2/2006, de 3 de maig, d'educació.
La informació i orientació professional en la formació professional del sistema educatiu té els fins següents:
a ) Informar sobre les ofertes d'aquests ensenyaments i difondre-les, i també sobre els requisits acadèmics establerts i les possibilitats d'acedir-hi, atenent les condicions, necessitats i interessos de les persones que demanin la informació.
b ) Informar i orientar sobre les diferents oportunitats d'aprenentatge i els possibles itineraris formatius per facilitar la inserció i reinserció laborals, la millora en la feina, així com la mobilitat professional en el mercat de treball.
c ) Informar sobre les titulacions acadèmiques i orientar sobre les possibilitats d'adquisició, avaluació i acreditació de competències i qualificacions professionals requerides en el món laboral.
d ) Orientar l'alumnat cap als cicles formatius que s'adaptin més bé a les seves circumstàncies personals, de manera que l'opció escollida els permeti superar els objectius dels mòduls professionals i acabar la totalitat del cicle formatiu, i sense que suposi risc per a la seva integritat física ni la dels altres.
Amb la finalitat d'aconseguir més eficàcia dels serveis i recursos destinats a la informació i orientació professional, i en virtut del que disposa l'article 15 de la Llei orgànica 5/2002, de 19 de juny, de les qualificacions i la formació professional, les administracions educativa i laboral han d'establir protocols de col·laboració per a la definició dels serveis, el paper de cada Administració i d'altres entitats públiques i privades, especialment els agents socials, així com les mesures i eines que permetin compartir informació rellevant.
Les administracions educatives, en l'àmbit de les seves competències, han de proporcionar informació a l'alumnat sobre el sistema educatiu, a les famílies i a la societat en general.
Així mateix, s'han d'establir les mesures i instruments necessaris de suport i reforç per facilitar la informació, orientació i assessorament als col·lectius amb risc d'exclusió, persones que abandonen aviat el sistema educatiu, d'escassa qualificació professional, desocupades, emigrants o amb discapacitat.
Els qui tenen acreditada una unitat de competència que formi part del Catàleg nacional de qualificacions professionals, mitjançant qualsevol altre títol de formació professional, certificat de professionalitat, o part d'aquests o mitjançant acreditació parcial obtinguda a través del procediment que s'estableixi en compliment del que disposa l'article 8.3 de la Llei orgànica 5/2002, de 19 de juny, de les qualificacions i de la formació professional, tenen convalidats els mòduls professionals corresponents segons s'estableixi en la norma que reguli cada títol.
Són objecte de convalidació els mòduls professionals comuns a diversos cicles formatius, sempre que tinguin la mateixa denominació, durada, objectius i criteris d'avaluació i continguts, d'acord amb el que estableix la norma que reguli cada títol.
Encara que els mòduls professionals no tinguin la mateixa denominació, el Ministeri d'Educació i Ciència, amb la consulta prèvia a les administracions educatives, ha d'establir mitjançant una norma les convalidacions entre mòduls professionals, sempre que tinguin objectius, continguts i durada similars.
Els qui hagin obtingut l'acreditació de totes les unitats de competència d'un títol, mitjançant el procediment que s'estableixi en compliment del que disposa l'article 8.3 de la Llei orgànica 5/2002, de 19 de juny, de les qualificacions i de la formació professional, i superin el mòdul professional de projecte, poden sol·licitar la convalidació amb el mòdul de formació i orientació laboral i, si s'escau, amb mòduls professionals específics relacionats amb les àrees prioritàries que s'hagin inclòs en el títol.
Les convalidacions de mòduls professionals pertanyents als cicles formatius de grau mitjà amb matèries de batxillerat s'han d'establir en la norma que reguli cada títol.
El Govern, escoltat el Consell de Coordinació Universitària, ha de regular el règim general de convalidacions entre estudis universitaris i estudis de formació professional superior d'acord amb el que disposa l'article 44.3 de la Llei orgànica 2/2006, de 3 de maig, d'educació, per a la seva posterior concreció entre les comunitats autònomes i les diferents universitats.
El Govern, prèvia consulta de les comunitats autònomes, ha d'establir mitjançant una norma les convalidacions entre ensenyaments de formació professional i ensenyaments de règim especial.
Es pot determinar l'exempció total o parcial del mòdul professional de formació en centres de treball per la seva correspondència amb l'experiència laboral, sempre que s'acrediti una experiència, corresponent al treball a temps complet d'un any, relacionada amb els estudis professionals respectius.
L'experiència laboral a què es refereix l'apartat anterior s'ha d'acreditar mitjançant la certificació de l'empresa on hagi adquirit l'experiència laboral, en què consti específicament la durada del contracte, l'activitat exercida i el període de temps en què s'ha dut a terme l'activitat.
En el cas de treballadors per compte propi, s'ha d'exigir la certificació d'alta en el cens d'obligats tributaris, amb una antiguitat mínima d'un any, així com una declaració de l'interessat de les activitats més representatives.
Les sol·licituds de convalidació d'estudis cursats i d'exempció per correspondència amb la pràctica laboral, amb mòduls professionals dels cicles formatius, requereixen la matriculació prèvia de l'alumne per continuar estudis en un centre docent autoritzat per impartir aquests ensenyaments.
Les convalidacions que estableix el present capítol, així com l'exempció del mòdul professional de formació en centres de treball, han de ser reconegudes per la direcció del centre docent on consti l'expedient acadèmic de l'alumne, d'acord amb el que estableixin les administracions educatives.
La sol·licitud ha d'anar acompanyada de la certificació acadèmica oficial dels estudis cursats, o si s'escau, del certificat de professionalitat o de l'acreditació parcial a què es refereix l'article 44.
La convalidació o exempció dels mòduls professionals que sigui procedent ha de quedar registrada a l'expedient acadèmic de l'alumne, a les actes d'avaluació i a la certificació acadèmica, respectivament, com a:
a ) Convalidat, en els mòduls professionals que hagin estat objecte de convalidació.
b ) Exempt, segons correspongui, en els casos en què el mòdul professional de formació en centres de treball hagi estat objecte d'exempció.
Els mòduls professionals convalidats o exempts no poden ser computats a efectes del càlcul de la qualificació final del cicle formatiu.
Les convalidacions no recollides en els articles anteriors han de ser sol·licitades al Ministeri d'Educació i Ciència, que ha de resoldre el que correspongui en cada cas.
Els ensenyaments de formació professional del sistema educatiu es poden impartir en els centres següents:
a ) Centres públics i privats autoritzats per l'Administració educativa competent.
b ) Centres de referència nacional, d'acord amb el que disposa l'article 11 de la Llei orgànica 5/2002, de 19 de juny, de les qualificacions i de la formació professional, i en les condicions que disposi la norma que reguli els requisits d'aquests centres.
c ) Centres integrats de formació professional d'acord amb el que disposen el mateix article 11 esmentat i el Reial decret 1558/2005, de 23 de desembre, pel qual es regulen els requisits bàsics dels centres integrats de formació professional.
Tots els centres de titularitat pública o privada que ofereixin ensenyaments conduents a l'obtenció dels títols de tècnic i tècnic superior s'han d'ajustar al que estableixen la Llei orgànica 2/2006, de 3 de maig, d'educació, i les normes que la despleguin, i en tot cas han de complir els requisits següents, a més dels que estableix la seva pròpia normativa:
a ) Reunir les condicions higièniques, acústiques, d'habitabilitat i de seguretat que assenyala la legislació vigent.
Els espais en què es porti a terme la pràctica docent han de tenir ventilació i il·luminació natural.
b ) Disposar de les condicions de tot tipus que possibilitin l'accés, la circulació i la comunicació de les persones amb discapacitat, d'acord amb el que disposa la legislació aplicable en matèria de promoció de l'accessibilitat i eliminació de barreres, sense perjudici dels ajustos raonables que s'hagin d'adaptar.
c ) Complir els requisits d'espais i equipaments establerts en els reials decrets pels quals es reguli cada títol.
d ) Disposar com a mínim dels espais i instal·lacions següents:
Despatx de direcció, d'activitats de coordinació i d'orientació.
Biblioteca i sala de professors adequades al nombre de llocs escolars.
Lavabos i serveis higienicosanitaris adequats al nombre de llocs escolars, així com lavabos i serveis higienicosanitaris adaptats per a persones amb discapacitat al nombre, proporció i condicions d'ús funcional que la legislació aplicable en matèria d'accessibilitat estableixi.
Les instal·lacions poden ser comunes a altres ensenyaments que s'imparteixin al mateix centre educatiu.
Els espais formatius definits per a cada cicle formatiu poden ser utilitzats, de forma no simultània, per a altres cicles formatius o ensenyaments, sempre que les activitats formatives siguin afins i es disposi dels equipaments requerits.
L'autorització concedida a un centre per impartir un cicle formatiu determinat pot ser extensiva, segons el pla d'implantació de la comunitat autònoma, a altres cicles formatius de la mateixa família professional i del mateix grau del que ja tingui autoritzat, amb la comprovació prèvia per part de l'Administració educativa respectiva del fet que els espais formatius siguin similars i compleixin els requisits requerits per al nou cicle formatiu.
Per poder utilitzar les instal·lacions pròpies d'entorns professionals, les administracions educatives poden autoritzar, per impartir els cicles formatius de formació professional del sistema educatiu, l'ús d'altres espais i entorns, sempre que siguin adequats per al desenvolupament de les activitats docents, que s'identifiquin els espais esmentats i que la seva superfície estigui en proporció amb el nombre d'estudiants i satisfacin les característiques que els corresponguin, acreditant documentalment que tenen concedida autorització per a ús exclusiu o preferent d'aquestes durant el temps en què tinguin lloc les activitats formatives.
En qualsevol cas, aquests espais i entorns, així com els itineraris que hi condueixin, han d'incorporar les condicions d'accessibilitat necessàries que permetin que siguin utilitzats per part de l'alumnat amb discapacitat.
Els centres docents que imparteixin formació professional han de tenir en règim presencial com a màxim 30 alumnes per unitat escolar.
El nombre de llocs escolars en aquests centres s'ha de fixar en les corresponents disposicions per les quals s'autoritzi la seva obertura i funcionament, tenint en compte les instal·lacions i condicions materials corresponents.
Les administracions educatives, d'acord amb el que disposa l'article 12 de la Llei orgànica 5/2002, de 19 de juny, de les qualificacions i de la formació professional, poden fer ofertes formatives adaptades a les necessitats específiques dels joves amb fracàs escolar, persones amb discapacitat, minories ètniques, aturats de llarga durada i, en general, persones amb risc d'exclusió social.
Aquestes ofertes, a més d'incloure mòduls associats al Catàleg nacional de qualificacions professionals, poden incorporar mòduls apropiats per a l'adaptació a les necessitats específiques del col·lectiu beneficiari.
Les competències professionals adquirides d'aquesta manera poden ser avaluades i acreditades d'acord amb el procediment que s'estableixi en compliment del que disposa l'article 8.4 de la Llei esmentada.
Les administracions educatives, d'acord amb el que disposa l'article 75.2 de la Llei orgànica 2/2006, de 3 de maig, d'educació, han d'establir un percentatge de places reservades en els ensenyaments de formació professional per a l'alumnat amb discapacitat, que no pot ser inferior al cinc per cent de l'oferta de places.
Els esportistes d'alt rendiment estan exempts en les proves d'accés als cicles formatius de la realització de proves físiques o de la demostració d'habilitats o destreses pròpies de la seva modalitat esportiva.
D'acord amb el que estableix l'article 85.3 de la Llei orgànica 2/2006, d'educació, els esportistes que segueixin programes d'alt rendiment tenen prioritat per ser admesos en els centres que imparteixin educació secundària que les administracions educatives determinin.
La reserva de places a què es refereixen l'article 30 i les disposicions addicionals segona i tercera del present Reial decret s'ha de mantenir fins al final del període oficial de matriculació.
En aquell moment, les places reservades no ocupades s'han d'assignar als sol·licitants que no hagin obtingut plaça en el procés ordinari d'admissió.
El Govern i les administracions educatives, en l'àmbit de les seves respectives competències, han d'incloure en el currículum dels cicles formatius els elements necessaris per garantir que les persones que cursin ofertes de formació referides als camps professionals esmentats a la disposició final desena de la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat, desenvolupin les competències incloses en el currículum en disseny per a tots.
Així mateix, les diferents ofertes de formació professional i les proves d'accés han d'observar la legislació en matèria d'igualtat d'oportunitats, no-discriminació i accessibilitat universal.
Amb aquesta finalitat l'alumnat ha de disposar dels mitjans i recursos que calgui per accedir a aquests ensenyaments i cursar-los.
Per als ensenyaments de formació professional conduents a títols que pel seu perfil professional requereixin determinades condicions psicofísiques lligades a situacions de seguretat o salut, les administracions educatives poden requerir l'aportació de la documentació justificativa necessària, o la realització de determinades proves, quan així s'indiqui a la norma per la qual es reguli cada títol.
Quan es tracti de persones amb discapacitat, aquests requeriments addicionals han d'observar la legislació en matèria d'igualtat d'oportunitats, no-discriminació i accessibilitat universal.
Sense perjudici del que estableix l'article 41 de la Llei orgànica 2/2006, de 3 de maig, d'educació, i als efectes del que estableix l'article 21 d'aquest Reial decret, es pot accedir als cicles formatius i a les proves per a l'obtenció dels títols corresponents acreditant alguna de les condicions següents:
a ) Per als cicles formatius de grau mitjà:
Estar en possessió del títol de graduat en educació secundària.
Estar en possessió del títol de tècnic auxiliar.
Estar en possessió del títol de tècnic.
Haver superat el segon curs de batxillerat unificat polivalent.
Haver superat el segon curs del primer cicle experimental de reforma dels ensenyaments mitjans.
Haver superat, dels ensenyaments d'arts aplicades i oficis artístics, el tercer curs del pla de 1963 o el segon de comuns experimental.
Haver superat altres estudis declarats equivalents a efectes acadèmics amb algun dels anteriors.
b ) Per als cicles formatius de grau superior:
Estar en possessió del títol de batxiller que estableix la
Llei orgànica 1/1990, de 3 d'octubre, d'ordenació general del sistema educatiu.
Haver superat el segon curs de qualsevol modalitat de batxillerat experimental.
Haver superat el curs d'orientació universitària o preuniversitari.
Estar en possessió del títol de tècnic especialista, tècnic superior o equivalent a efectes acadèmics.
Estar en possessió d'una titulació universitària o equivalent.
En la norma per la qual es reguli cada títol s'ha d'establir la modalitat o modalitats de batxillerat i/o les matèries cursades que es considerin preferents per a l'accés al corresponent cicle formatiu de grau superior.
Amb la finalitat de facilitar l'aprenentatge al llarg de la vida, les normes mitjançant les quals el Govern reguli els diferents títols poden incloure especialitzacions que complementin la seva competència.
El Consell General de la Formació Professional ha de ser consultat sobre aquest aspecte.
Les administracions educatives poden proposar aquestes especialitzacions.
Així mateix, han de decidir en quins centres s'han de cursar, entre els que tinguin autoritzat el cicle formatiu objecte de l'especialització.
La certificació acadèmica que s'expedeixi a les persones titulades que superin una especialització ha d'esmentar el títol a què aquesta es refereix i acreditar les respectives unitats de competència del Catàleg nacional de qualificacions professionals.
La certificació té valor en el Sistema nacional de qualificacions professionals i formació professional.
En la norma per la qual es reguli cada títol de formació professional s'ha d'establir a quines especialitats del professorat del sector públic s'atribueix la impartició dels mòduls professionals corresponents, així com les equivalències als efectes de docència i la qualificació dels professors especialistes que en cada cas siguin procedents.
Així mateix, a la norma esmentada s'han d'establir les titulacions requerides i qualssevol altres requisits necessaris per impartir els mòduls professionals que formin el títol, per al professorat dels centres de titularitat privada o de titularitat pública d'altres administracions diferents de les educatives.
D'acord amb el que disposa l'article 30 de la Llei orgànica 2/2006, de 3 de maig, d'educació, i sense perjudici dels efectes acadèmics que preveu l'article 23 d'aquest Reial decret, les certificacions acadèmiques expedides per les administracions educatives als qui superin els mòduls obligatoris dels programes de qualificació professional inicial dóna dret, als qui ho sol·licitin, a l'expedició dels certificats de professionalitat corresponents per les administracions laborals competents.
Sense perjudici del que disposa l'anterior disposició desena, les administracions laborals competents han d'expedir als qui ho sol·licitin el certificat de professionalitat corresponent sempre que, a través dels ensenyaments professionals cursats en el sistema educatiu, hagin obtingut la certificació acadèmica que acrediti la superació dels mòduls professionals associats a unitats de competència que conformin l'esmentat certificat de professionalitat, llevat que hagin completat un títol que comprengui totes les unitats de competència del dit certificat.
L'avaluació i acreditació de les unitats de competència que formin part del Catàleg nacional de qualificacions professionals, adquirides mitjançant l'experiència laboral o per via d'aprenentatges no formals s'ha de realitzar mitjançant l'acreditació parcial obtinguda a través del procediment que s'estableixi en compliment del que disposa l'article 8.3 de la Llei orgànica 5/2002, de 19 de juny, de les qualificacions i de la formació professional.
Sense perjudici del que disposa la disposició final segona d'aquest Reial decret, queda derogat el Reial decret 777/1998, de 30 d'abril, pel qual es despleguen determinats aspectes de l'ordenació de la formació professional en l'àmbit del sistema educatiu.
Els annexos del Reial decret esmentat segueixen en vigor fins que siguin actualitzats o substituïts en la norma corresponent.
Queda derogat el Reial decret 942/2003, de 18 de juliol, pel qual es determinen les condicions bàsiques que han de reunir les proves per a l'obtenció dels títols de tècnic i tècnic superior de formació professional específica, excepte la facultat d'avaluar i reconèixer competències professionals adquirides a través de l'experiència laboral o de vies no formals de formació fins a la publicació de la norma que estableixi el procediment a què es refereix l'article 8.3 de la Llei 5/2002, de 19 de juny, de les qualificacions i de la formació professional.
Queda derogat el Reial decret 362/2004, de 5 de març, pel qual s'estableix l'ordenació general de la formació professional específica.
Així mateix, queden derogades totes les disposicions del mateix rang o inferior que s'oposin al que disposa aquest Reial decret.
El Govern, amb la consulta prèvia al Consell General de la Formació Professional, ha de determinar les equivalències entre els títols de formació professional de la Llei 14/1970, de 4 d'agost, general d'educació i de finançament de la reforma educativa, els títols vigents de la Llei orgànica 1/1990, de 3 d'octubre, d'ordenació general del sistema educatiu, i els que s'estableixin a l'empara d'aquest Reial decret.
L'annex III del Reial decret 777/1998, de 30 d'abril, pel qual es despleguen determinats aspectes de l'ordenació de la formació professional en el sistema educatiu, queda modificat en els termes següents:
El títol de tècnic especialista en medicina nuclear té els mateixos efectes acadèmics i professionals que el títol de tècnic superior en imatge per al diagnòstic i que el títol de tècnic superior en radioteràpia.
Aquest Reial decret té el caràcter de norma bàsica, a excepció del que estableix l'apartat 2 de l'article 9; els apartats tercers respectius dels articles 20 i 31; l'apartat 1 de l'article 34; l'apartat 1 de l'article 37, i els preceptes que fan referència expressa a facultats de les comunitats autònomes en l'àmbit de les seves competències, i es dicta en virtut de les competències que atribueix a l'Estat l'article 149.1.1a i 30a de la Constitució i a l'empara de la disposició final primera.2 de la Llei orgànica 5/2002, de 19 de juny, de les qualificacions i de la formació professional, de l'habilitació que confereixen al Govern l'article 10.1 i la seva disposició final tercera i del que disposa l'article 39.6 de la Llei orgànica 2/2006, de 3 de maig, d'educació.
Aquest Reial decret entra en vigor l'endemà de la publicació en el Butlletí Oficial de l'Estat.